Document ID: /roh_data/filtered/fineweb-2-filterrobots_roh.jsonl.gz/53057

In auditur dad Ardez è plain mirveglias, pertge che quel lieu giusum la vallada sper l'En sin territori da Scuol cun in dals pli vegls hotels dal Grischun sa numna Nairs. Er a Mustér, Sumvitg, Pitasch e Riein datti il num Ners. Natiralmain che la colur naira dal pled latin «niger» è fitg frequent en nossas vals, pensain als blers pizs nairs u al Sezner. Era la crappa naira è derasada en tut il chantun. Quai dat la chaschun da trair endament l'implant da tir cun il medem num ad Alvagni e far in cumpliment als chatschaders ed a las chatschadras ch'enconuschan e dovran noss bels toponims e contribueschan tras quai a mantegnair quest stgazi cultural.